Od hliny po fotografiu – expozícia našich starších dejín
2023-01-11 08:00 - 2030-01-11 17:00 (Europe/Bratislava) | MsKS- Mestské múzeum, Námestie 1. Mája 2, Senec, Bratislavký, 90301, Slovenská republika
Po niekoľkoročných prípravných prácach a prestavbách podkrovia Tureckého domu bola 28. septembra 2022 sprístupnená nová, moderná a interaktívna expozícia mestského múzea, venujúca sa starším dejinám nášho regiónu.
Vystavované zbierky pochádzajú z inštitúcií, ktoré v našom okolí vykonávali v minulosti výskumné aktivity. Ide o Slovenské národné múzeum – Archeologické múzeum v Bratislave, Slovenské národné múzeum – Historické múzeum v Bratislave a o Vlastivedné múzeum v Galante. Okrem týchto múzeí však spolupracovalo aj Prírodovedné múzeum SNM v Bratislave, Múzeum mincí a medailí v Kremnici ale aj Ústredný archív a knižnica Rehole piaristov v Budapešti. Ostatné vystavené predmety pochádzajú z vlastných zbierok Mestského múzea v Senci, ktoré v expozícii vyslovuje poďakovanie až dvadsiatim trom darcom exponátov.
Expozícia s rozsahom od mladšej doby kamennej siaha tematicky až do obdobia 1. svetovej vojny. Hlavným cieľom autorského kolektívu bolo zamerať sa okrem bežných návštevníkov najmä na žiakov základných a stredných škôl, ponúknuť každému ročníku vhodné „kapitoly“, spestrujúce preberané učivo v rámci dejepisu.
Základný autorský a zostavovateľský kolektív, ktorého členmi v pozícii hlavných autorov boli Mgr. Marek Budaj, PhD., numizmatik (externá spolupráca), Mgr. Radoslav Čambal, PhD., archeológ (externá spolupráca), PhDr. Zdeněk Farkaš, PhD., archeológ (externá spolupráca) a Mgr. Gábor Strešňák, archivár – historik (interná spolupráca) sa postupom času rozrástol a do otvorenia dosiahol počet prevyšujúci cez tridsať ďalších odborníkov a spolupracujúcich inštitúcií.
